П Р О Т О К О Л    №  17
от заседание на комисия „Съдебна карта, натовареност и съдебна статистика” към Съдийската колегия на Висшия съдебен съвет,
проведено на 22 май 2017 г. 

Днес, 22 май 2017 г. (понеделник), от 10,00 часа се проведе редовно заседание на комисия „Съдебна карта, натовареност и съдебна статистика” към Съдийската колегия на ВСС, в състав:

ПРЕДСЕДАТЕЛ:

ЧЛЕНОВЕ:	КАЛИН КАЛПАКЧИЕВ-отсъства

ГАЛИНА КАРАГЬОЗОВА
КАМЕН ИВАНОВ
МАРИЯ КУЗМАНОВА-отсъства
СОНЯ НАЙДЕНОВА	

Присъстват от администрацията на ВСС експертни сътрудници към комисията: Красимира Василева – началник-отдел „ЮОДКВСС“, дирекция „Правна“, Румен Митев – началник-отдел „САОД“, дирекция „ИТСС“ и Галина Хаджиева – старши експерт в отдел „САОД“, дирекция „ИТСС“.

ПО ДНЕВНИЯ РЕД:

1. ОТНОСНО: Писмо от г-жа Магдалена Лазарова – съпредседател на Граждански съвет към ВСС относно искане за предоставяне на информация за предприетото от ВСС /неговите комисии във връзка с поставените въпроси в т. 1, 2, 3, 4, 5, 6, 7 и 8 от Акт № 1/26.04.2013 г. на ГС на ВСС/ в срок до 23.05.2017 г.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И :

1.1. Приема за сведение писмото от съпредседателя на Гражданския съвет към ВСС и член на ВСС г-жа Магдалена Лазарова и приложения Акт № 1/26.04.2013 г. на Гражданския съвет към ВСС.
1.2. Одобрява доклада, изготвен от експертния сътрудник към комисията Румен Митев.
1.3. Изпраща решението, ведно с доклада, на главния секретар на ВСС, за сведение.

2. ОТНОСНО: Писмо изх. № 244/04.05.2017 г. от председателя на Административен съд – София-град относно искане за отпускане на нова щатна бройка за длъжност „заместник на административния ръководител – заместник-председател“ /вх. № ВСС-6302/09.05.2017 г./.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И :

2.1. Приема за сведение писмо изх. № 244/04.05.2017 г. от председателя на Административен съд – София-град относно искане за отпускане на нова щатна бройка за длъжност „заместник на административния ръководител – заместник-председател“
2.2. Изразява следното становище: Счита, че е налице необходимост за увеличаване щата на съдиите в съда с 1 /една/ щатна бройка за длъжността „заместник на административния ръководител - заместник-председател“, по направеното искане от председателя на Административен съд - София-град.
Мотиви: Съгласно чл. 30, ал.2 от Закона за съдебната власт определянето на броя на съдиите в органите на съдебната власт следва да се извършва съобразно степента на натовареност. В тази връзка чл. 22, ал. 2, т. 6 от Правилата за работа на Съдийската колегия на ВСС предвижда разкриване на нови длъжности за съдии да става след анализ на отчетената степен на натовареност, с оглед преценка на необходимостта от разкриване на нови длъжности.
Данните за натовареността  на Административен съд - София-град показват най-висока натовареност по щат през последните години сред административните съдилища.
Считано от 01.06.2015 г. в Административен съд - София-град функционира трето отделение, с водещи материи ДОПК, ЗЕ и ЗУСЕСИФ. За нормалното администриране на новосъздаденото отделение се изисква то да се ръководи от съответен заместник-председател. 
С оглед измененията на Закона за енергетиката и промяната на подсъдността на делата при разглеждането им  води до увеличаване на натовареността на съда. Това са дела с фактическа и правна сложност, както и с обществена значимост. Променена е и подсъдността на делата по Закона за управление на средствата от Европейските структурни и инвестиционни фондове (ЗУСЕСИФ). Налице е увеличаване и на други групи и категории дела.
Съобразно гореизложеното КСКНСС счита, че е целесъобразно увеличаване на щатната численост на съда с една щатна бройка за длъжността „заместник на административния ръководител - заместник-председател“.
2.3. Изпраща решението на Комисията по атестирането и конкурсите към СК на ВСС, за сведение и по компетентност

3. ОТНОСНО: Извлечение от протокол от заседание на Работната група за изработване на Правилника за администрацията на съдилищата /ПАС/, проведено на 24.04.2017 г., относно начина, по който се отчитат, 3-месечните срокове по граждански и търговски дела.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И :

3.1. Приема за сведение Извлечение от протокол от заседание на Работната група за изработване на Правилника за администрацията на съдилищата /ПАС/, проведено на 24.04.2017 г., относно начина, по който се отчитат, 3-месечните срокове по граждански и търговски дела
3.2. Отлага разглеждането на точката за следващо заседание на комисията, с оглед запознаване с протокола от проведеното на 24.04.2017 г. заседанието на Работната група за изработване на Правилника за администрацията на съдилищата и взетите конкретни становища и решения относно начина, по който се отчитат, 3-месечните срокове по граждански и търговски дела

					ЧЛЕН НА КСКНСС:   /п/
							ГАЛИНА КАРАГЬОЗОВА